ครม.เตรียมพิจารณาโครงการประกันรายได้เกษตรกรชาวสวนยางและมาตรการส่งเสริมการท่องเที่ยว
ครม.เตรียมพิจารณาโครงการประกันรายได้เกษตรกรชาวสวนยางและมาตรการส่งเสริมการท่องเที่ยวการประชุมคณะรัฐมนตรีวันนี้ 15 ตุลาคม 2562 พลเอก ประยุทธ์ จันทร์โอบา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุม โดยมีวาระสำคัญคือ กระทรวงพาณิชย์ เตรียมเสนอโครงการประกันรายได้ชาวสวนยางพารา ภายหลังคณะกรรมการนโยบายยางธรรมชาติ (กนย.) ได้อนุมัติโครงการประกันรายได้เกษตรกรชาวสวนยาง ระยะที่ 1 คืออนุมัติการประกันรายได้ยางพาราในยาง 3 ชนิด คือ ยางแผ่นดิบราคา 60 บาทต่อกิโลกรัม น้ำยางสด 57 บาทต่อกิโลกรัม และยางก้อนถ้วย 23 บาทต่อกิโลกรัม ของสวนยางที่มีอายุ 7 ปีขึ้นไป สูงสุดครัวเรือนละ 25 ไร่ ซึ่งเมื่อคณะรัฐมนตรีอนุมัติแล้ว กระทรวงพาณิชย์ กระทรวงเกษตรและสหกรณ์ ธนาคารเพื่อการเกษตรและสหกรณ์ และผู้ที่เกี่ยวข้อง เตรียมจ่ายเงินส่วนต่างประกันรายได้ชาวสวนยางในวันที่ 1-15 พฤศจิกายน 2562 นี้ เป็นรอบแรกนอกจากนี้ กระทรวงการท่องเที่ยวและกีฬา การท่องเที่ยวแห่งประเทศไทย (ททท.) และหน่วยงานที่เกี่ยวข้องกับการท่องเที่ยว จะเสนอมาตรการกระตุ้นเศรษฐกิจด้านการท่องเที่ยว รวม 18 มาตรการเพื่อสนับสนุนการท่องเที่ยวเพื่อรองรับช่วงไฮซีซัน 6 เดือน แบ่งเป็น มาตรการระยะสั้น 11 มาตรการ และมาตรการระยะกลาง ระยะยาว 5 มาตรการ ยังมีมาตรการที่เสนอเพิ่มเติมอีก 2 มาตรการ โดยมีมาตรการเพิ่มเติมในที่ประชุม 2 มาตรการ คือ มาตรการลดค่าธรรมเนียมการลงจอดของสายการบินเช่าเหมาลำ (ชาร์เตอร์ไฟท์) เพื่อแก้ปัญหานักท่องเที่ยวที่ได้รับผลกระทบจากค่าเงินบาทแข็งค่า โดยอาจขอให้ช่วยลดราคาค่าธรรมเนียมการลงจอดลงซึ่งจะช่วยจูงใจให้เครื่องบินชาร์เตอร์ไฟท์เดินทางเข้ามาท่องเที่ยวในประเทศไทยมากขึ้น และมาตรการปลดล็อกปัญหาและอุปสรรคการจัดซื้อจัดจ้างของ ททท.ในต่างประเทศ ซึ่งมาตรการนี้ต้องไปหารือกับกระทรวงการคลังและกรมบัญชีกลางต่อไป